‘હેં, શું કહ્યું ?’શાંતિને શું બોલવું તેની સમજ પડી નહીં. છતાંય તે બોલી: ‘તું ગાંડો થઈ ગયો છે ? બહેનનાં ઘરનાં બારણેથી પાછો ફરવાની વાત કરે છે ? શરમ નથી આવતી ?’ પછી તો કાનો ઘરમાં આવીને બેસી ગયો. દર વખતની જેમ આ વખતે પણ તેણે ઘરમાં ચારે તરફ નજર નાંખી. ‘આ ક્યારે લીધું ? આ કેમ આવું થઈ ગયું ? ફલાણું ક્યાં ગયું ?’…. આવા સવાલો કર્યા. શાંતિએ જેમતેમ જવાબો દીધા. એણે તો જાણે કાનામાં પ્લેગ-પૂડો જ દેખાતો હતો. અને દેખાતાં હતાં પ્લેગનાં નર્યાં જંતુઓ… જંતુઓ ને જંતુઓ !